《徐元立出示李父龙角水壁诗邀予继作因成长篇》
宋代·华镇

龙德神变通盈虚，孕育乃与鲦鲿俱。被鳞戴角形非无，飞潜食鲿皆时须。

太上道德体未刳，神物咸萃天王都。坰林苑囿驯驺虞，宫中高阁鸣鹓雏。

玄龟负卦洛水隅，戴因之兽游广途。此时应龙如鸥凫，翔泳宫沼何舒于。

庖牺正位膺乾符，是出德水呈神图。彝伦九叙时纷敷，苍白纪官各有呼。

皇风绵邈虽已徂，下至虞舜成帝谟。豢御世守职未渝，节时饮食如哺乌。

玄冥失职水正芜，物乃坻伏潜天区。耳目接识非朝晡，疑无惊有无智愚。

叶公好尚俄有孚，真物来止还惊吁。遗鳞脱角时可俘，世俗往往疑见诬。

淮上乃有桑门徒，曾见得之青草湖。绀鳞两叶角一跗，坳洼犹见藏泥涂。

坚质温润如荆瑜，冷光凌乱侵琨珸。我疑仙客催盘盂，乘兴击破鸳鸯壶。

又似石尉矜豪粗，醉中敲折青珊瑚。此物殊观惟可娱，得名非似齐人竽。

但恨不见真形躯，冥飞杳渺何能拘。昔人市骨求骏驹，毋在文驷交驰驱。

灵德况与魑魅殊，沈潜非为禹鼎模。乔岑十叠穷崎岖，鲸波万里不可逾。

骧腾此地聊踟蹰，有时亦肯游潢污。悠悠自非真丈夫，无能驾驭登云衢。

时注甘雨苏焦枯，六月不用商人雩。陂杖一掷生头颅，壁梭亦与风雷趋。

洛浦鸣琴致绡姝，洞庭吹玉来寸珠。岂如螮蝀无肌肤，雨馀成象才须臾。

当知鳞角非怪迂，闻语无用空揶揄。

作者简介：宋会稽人，字安仁，号云溪。神宗元丰二年进士。官至朝奉大夫，知漳州军事。平生好读书，工诗文。有《扬子法言训解》、《云溪居士集》、《会稽录》等。